First Enless
ประกาศตัวเป็นสมาชิกภาคีเครือข่ายต่อต้านคอร์รัปชั่น (ภตค.) เต็มเนื้อเต็มตัว แต่ผู้บริหารธนาคารไทยพาณิชย์กลับอ้ำอึ้ง
10 พ.ย. 2555

โดย...สปาย 008
ประกาศตัวเป็นสมาชิกภาคีเครือข่ายต่อต้านคอร์รัปชั่น (ภตค.) เต็มเนื้อเต็มตัว แต่ผู้บริหารธนาคารไทยพาณิชย์กลับอ้ำอึ้ง เมื่อถูกนักข่าวถามเรื่องที่ธนาคารเป็นสปอนเซอร์หลักบริษัท ไร่ส้ม ของพี่ยุทธ “สรยุทธ สุทัศนะจินดา” ที่ถูก ป.ป.ช. ชี้มูลว่าเข้าข่ายมีการทุจริต 
ก่อนหน้านี้ ก็มีเสียงลือหึ่งๆ ว่าธนาคารจะเลิกเป็นผู้สนับสนุนรายการของไร่ส้ม แต่ก็ไม่มีการยืนยันชัดๆ จากผู้บริหาร เมื่อวานนี้ธนาคารจัดงานสัมมนานกน้อยในไร่ส้ม (ที่ไม่ใช่ของพี่ยุทธ) ก็แห่กันไปถาม ดร.ตุ๋ย “วิชิต สุรพงษ์ชัย” ประธานกรรมการบริหารธนาคาร ไทยพาณิชย์ ว่าเรื่องนี้เป็นยังไงกันแน่ เพราะล่าสุดเจอเลขาธิการ ก.ล.ต. ทำหนังสือไปถึงเพื่อให้ระมัดระวังการทำธุรกรรมกับบริษัทที่มีธรรมาภิบาลน้อย
งานนี้ดูเหมือนคนแบงก์จะรู้ว่า นักข่าวคงจะมาถามเรื่องนี้ จึงมีการวางกำลังรักษาความปลอดภัย ดร.ตุ๋ย อย่างเข้มงวด ไม่ให้นักข่าวเข้าถึงตัวนายได้อย่างเด็ดขาด
เมื่อนักข่าวเดินเข้าหา ดร.วิชิต ก็โดน รปภ.มากกว่า 10 คน เข้าสกัดนักข่าวไม่ให้เดินตามบิ๊กบอสของแบงก์ได้ มีทั้งผลัก ทั้งดัน ซึ่งนักข่าวส่วนใหญ่เป็นผู้หญิง โดนเบียดหน้าอก เบียดแขน เบียดขา ดันหน้าดันหลัง บางคนเกือบล้มถ้าเพื่อนไม่ดึงเอาไว้
รปภ.บางคนทำหน้าสะใจ ที่ได้ปฏิบัติหน้าที่อย่างเต็มความสามารถ ตามที่ได้รับคำสั่งมา ถึงขั้นหัวเราะเยาะนักข่าว ที่เห็นนักข่าวสาวๆ เซถลา เกือบล้มระเนระนาด
สปาย 008 เห็นแล้วร้องอัยยะ นี่หรือธนาคารร้อยกว่าปี ที่มีภาพลักษณ์ธนาคารทันสมัย ถึงขนาดเดี๋ยวนี้รับฝากเงินแบบไร้สลิปเป็นแบงก์แรกของไทยแล้ว กลับปฏิบัติต่อสื่อราวกับเป็นศัตรู
ว่าแล้ว ก็หวนนึกไปถึงตอนที่ สปาย 008 วิ่งสาละวนทำข่าวแบงก์อยู่ เคยยื่นหน้าเข้าไปถาม คุณหญิงชฎา วัฒนศิริธรรม อดีตกรรมการผู้จัดการธนาคารในรถ 
รปภ.ของธนาคารคงหมั่นไส้ เลยปิดประตูปังงับหัวกระแทกประตู ดังปึ้ก ทำให้คุณหญิงชฎาตกใจ และลงจากรถมาขอโทษ และดุ รปภ.ว่า ไม่ควรจะเสียมารยาท ปิดประตูโดยที่คนยังยื่นศีรษะอยู่ในรถ และไม่ต้องการให้เกิดเหตุการณ์อย่างนี้อีก 
วันนี้ธนาคาร ภาพลักษณ์ดีได้รางวัลทั้งในระดับประเทศและต่างประเทศ ไร้คำตอบในการสนับสนุนแก้ไขให้ประเทศไทยใสสะอาด
แถมยังเฉยเมยให้ รปภ.ปฏิบัติต่อสื่ออย่างรุนแรง เพียงเพราะไม่ต้องการตอบคำถามที่ไม่อยากตอบ
กว่าจะสร้างภาพลักษณ์ให้วิลิศมาหราได้ขนาดนี้ก็แทบแย่ ใช้เงินไปตั้งมากมาย มาตกม้าตายเพราะ รปภ.สิบกว่าคนผลักนักข่าว
First Enless จริงๆ ค่ะพี่น้อง